[pic] | AZ EURÓPAI KÖZÖSSÉGEK BIZOTTSÁGA |

Brüsszel, 11.10.2007

COM(2007) 590 végleges

Javaslat

A TAGÁLLAMOK KORMÁNYAINAK A TANÁCS KERETÉBEN ÜLÉSEZŐ KÉPVISELŐINEK HATÁROZATA

a 9. Európai Fejlesztési Alap (EFA) pénzeszközei terhére történő kötelezettségvállalások határidejének meghatározásáról szóló, 2005. május 30-i 2005/446/EK határozat módosításáról

(előterjesztő: a Bizottság)

INDOKOLÁS

A tagállamok kormányainak a Tanács keretében ülésező képviselői közötti, a 2000. június 23-i Cotonou-ban (Benin) aláírt, az afrikai, karibi és csendes-óceáni országok, valamint az Európai Közösség és tagállamai közötti partnerségi megállapodás pénzügyi jegyzőkönyve alapján nyújtandó közösségi támogatás finanszírozásáról és adminisztrációjáról, továbbá az EK-Szerződés negyedik részének hatálya alá tartozó tengerentúli országok és területek számára nyújtandó pénzügyi támogatás elosztásáról szóló belső megállapodás (a továbbiakban: 9. EFA belső megállapodás) [1] 2. cikkének (4) bekezdése szerint a tagállamok a 9. EFA lejárta előtt meghatározzák azt az időpontot, melyen túl a 9. EFA pénzeszközei terhére nem tehetők kötelezettségvállalások.

A 2005. május 30-i 2005/446/EK határozattal és a 9. EFA keretében tett kötelezettségvállalások és kifizetések előrehaladását vizsgáló értékelés alapján a tagállamok kormányainak a Tanács keretében ülésező képviselői 2007. december 31-ében határozták meg azt az időpontot, melyen túl a 9. EFA pénzeszközei terhére nem tehetők kötelezettségvállalások, azzal a kitétellel, hogy ez az időpont szükség esetén felülvizsgálható (megszüntetési záradék)[2].

Az időpontot, melyen túl a 9. EFA pénzeszközei terhére nem tehetők kötelezettségvállalások, most már meg lehet erősíteni. A Bizottság a körülmények alakulása fényében a határozat három lényeges módosítására tesz javaslatot, melyek szélesítik az általános szabály alóli kivételeket – ezek eredetileg az EBB által igazgatott, feltöltődő alapként működő beruházási eszközt finanszírozó összegre korlátozódtak, amit nem érint a megszüntetési záradék:

- Összhangban a 9. EFA előtti EFA-k keretén belül a mezőgazdasági nyersanyagokból származó exportbevételek stabilizációját biztosító rendszerből (STABEX) származó összegek státuszára vonatkozó jogi szakvéleménnyel, az AKCS-EK Miniszterek Tanácsa a 2008–2013 közötti időszakra vonatkozó többéves pénzügyi keret[3] elfogadásakor jóváhagyta, hogy a STABEX-rendszer egyenlegeit és a 2007. december 31-e után visszavont összegeit nem érinti a megszüntetési záradék. A Bizottság 2007. május 24-i C(2007)2149 határozattervezete szerint ezeket az összegeket az érintett AKCS-államok adott nemzeti indikatív programjába csoportosítják át.

- A 10. EFA lehetséges későbbi hatálybalépése tekintetében az AKCS-EK Miniszterek Tanácsa a 2008–2013 közötti időszakra vonatkozó többéves pénzügyi keret elfogadásakor jóváhagyta azt az alapelvet is, mely szerint a 10. EFA hatálybalépéséig is tehetők még kötelezettségvállalások, de kizárólag „az EU igazgatás működési képességének fenntartása és a működő projektek fenntartásával járó folyó költségek fedezése céljából”.

- Az EFA előirányzat kamataiból származó bevételt nem érinti a megszüntetési záradék. Ennek oka, hogy azokat a bevételeket – amennyiben a Tanáccsal nem született ettől eltérő megegyezés – kizárólag a „9. EFA végrehajtásához kapcsolódó költségek” (9. EFA belső megállapodás, 9. cikk), vagy az „EFA-hoz kapcsolódó támogatási kiadások” (10. EFA belső megállapodás, 6. cikk)[4] fedezésére használják fel.

A Bizottság két hivatalnoka és a csendes-óceáni régió francia tengerentúli országainak és területeinek (TOT-ok) több köztisztviselője, akik az említett TOT-ok 9. EFA projektjeinek és programjainak ellenőrzéséért voltak felelősek, 2007. augusztus 9-én életét vesztette egy repülőgép-szerencsétlenségben. E tragikus vis major tekintetében a Bizottság azt is javasolja, hogy, az időpontot, melyen túl nem tehetők kötelezettségvállalások a 9. EFA pénzeszközei terhére, 2008. június 30-ára tolják ki az EK-Szerződés negyedik részének hatálya alá tartozó francia tengerentúli országokban és területeken (Új-Kaledónia és Francia Polinézia) finanszírozandó projektek és programok esetében.

A Bizottság ezért javasolja, hogy a tagállamok kormányainak képviselői fogadják el a csatolt határozatot.

Javaslat

A TAGÁLLAMOK KORMÁNYAINAK A TANÁCS KERETÉBEN ÜLÉSEZŐ KÉPVISELŐINEK HATÁROZATA

a 9. Európai Fejlesztési Alap (EFA) pénzeszközei terhére történő kötelezettségvállalások határidejének meghatározásáról szóló, 2005. május 30-i 2005/446/EK határozat módosításáról

AZ EURÓPAI KÖZÖSSÉGEK TAGÁLLAMAI KORMÁNYAINAK A TANÁCS KERETÉBEN ÜLÉSEZŐ KÉPVISELŐI,

tekintettel az Európai Közösséget létrehozó szerződésre,

tekintettel a Bizottság javaslatára,

tekintettel az egyrészről az Afrikai, Karibi és Csendes-óceáni Államok Csoportjának tagjai, másrészről az Európai Közösség és tagállamai között Cotonou-ban 2000. június 23-án aláírt[5] és 2005. június 25-én Luxembourgban módosított[6] partnerségi megállapodásra, (a továbbiakban: az AKCS-EK partnerségi megállapodás),

tekintettel az Európai Közösség és a tengerentúli országok és területek társulásáról szóló 2001. november 27-i tanácsi határozatra[7] (a továbbiakban: tengerentúli társulási határozat), és különösen annak 33a. cikkére,

tekintettel a tagállamok kormányainak a Tanács keretében ülésező képviselői közötti, az AKCS-EK partnerségi megállapodás pénzügyi jegyzőkönyve alapján nyújtandó közösségi támogatás finanszírozásáról és adminisztrációjáról szóló belső megállapodásra[8] (a továbbiakban: 9. EFA belső megállapodás), és különösen annak 2. cikke (4) bekezdésére,

tekintettel a tagállamok kormányainak a Tanács keretében ülésező képviselői közötti, az AKCS-EK partnerségi megállapodással összhangban a 2008–2013 közötti időszakra vonatkozó többéves pénzügyi keret értelmében nyújtandó közösségi támogatás finanszírozásáról és az EK-Szerződés negyedik részének hatálya alá tartozó tengerentúli országok és területek számára nyújtandó pénzügyi támogatás elosztásáról szóló belső megállapodásra[9] (a továbbiakban: 10. EFA belső megállapodás),

mivel:

(1) A tagállamok kormányainak a Tanács keretében ülésező képviselőinek 2005. május 30-i 2005/446/EK határozata[10] 2007. december 31-ében állapítja meg azt az időpontot, melyen túl a Bizottság által igazgatott 9. Európai Fejlesztési Alap (a továbbiakban: EFA) pénzeszközei, az Európai Beruházási Bank (a továbbiakban: EBB) által igazgatott kamattámogatás és az ilyen előirányzatok kamataiból származó bevétel terhére nem lehet kötelezettséget vállalni.

(2) Az AKCS-EK partnerségi megállapodás Ib mellékletének (a 2008–2013 közötti időszakra vonatkozó többéves pénzügyi keret) 4. pontja az általános szabály alóli kivételt biztosít a 9. EFA előtti EFA-k keretén belül a mezőgazdasági nyersanyagokból származó exportbevételek stabilizációját biztosító rendszerből (STABEX) származó egyenlegek és a 2007. december 31-ét követően visszavont összegek, valamint a beruházási eszköz finanszírozására szánt összegek fel nem használt egyenlegei és visszatérítései tekintetében, a kapcsolódó kamattámogatások kivételével[11].

(3) Az AKCS-EK partnerségi megállapodás Ib mellékletének 4. pontja biztosítja továbbá, hogy 2007. december 31-ét követően is tehetők kötelezettségvállalások az EU igazgatás működési képességének fenntartása és a 10. EFA hatálybalépéséig működő projektek fenntartásával járó folyó költségek fedezése céljából.

(4) A 10. EFA hatályba lépése 2008. január 1-je utánra halasztható.

(5) A tagállamok kormányainak a Tanács keretében ülésező képviselőinek 2005. május 30-i 2005/446/EK határozatát és az AKCS-EK partnerségi megállapodás Ib mellékletének 4. pontját összhangba kell hozni.

(6) Vis major miatt a félidős értékelésre épülő, a pénzeszközök felosztásáról szóló, 2007. augusztus 16-i C(2007)3856 bizottsági határozattervezetet követően a 9. EFA keretében rendelkezésre álló pénzeszközökből finanszírozott projektek és programok ellenőrzését hat hónappal elhalasztották a csendes-óceáni térség francia tengerentúli országaiban és területein (a továbbiakban: TOT-ok), melyek az EK-Szerződés negyedik részének hatálya alá tartoznak.

A KÖVETKEZŐKÉPPEN HATÁROZOTT:

Egyetlen cikk

(1) A tagállamok kormányainak a Tanács keretében ülésező képviselői 2005/446/EK határozatának 1. és 2. cikke helyébe a következő szöveg lép:

„1. cikk

1. Az időpont, melyen túl a Bizottság által igazgatott 9. EFA pénzeszközei terhére nem tehető kötelezettségvállalás, 2007. december 31-e. Ez alól kivételt képeznek a 9. EFA előtti EFA-k keretén belül a mezőgazdasági nyersanyagokból származó exportbevételek stabilizációját biztosító rendszerből (STABEX) származó egyenlegek és visszavont összegek, és a csendes-óceáni térség francia TOT-ok egységes programozási dokumentumaiban említett kezdeményezések finanszírozását szolgáló 9. EFA összegek egyenlegei. Ez az időpont szükség esetén felülvizsgálható.

2. A 9. EFA előtti EFA-k keretén belül a mezőgazdasági nyersanyagokból származó exportbevételek stabilizációját biztosító rendszerből (STABEX) fennmaradó egyenlegeket és a 2007. december 31-e után visszavont összegeket a 10. EFA-ba csoportosítják át és azokat az adott AKCS-államok vagy TOT-ok indikatív programjához rendelik. Az időpontot, melyen túl a Bizottság által igazgatott 9. EFA pénzeszközei terhére már nem tehetők kötelezettségvállalások a csendes-óceáni térségi francia TOT-ok egységes programozási dokumentumaiban említett kezdeményezések finanszírozására, 2008. június 30-ában állapítják meg.

3. Amennyiben a 10. EFA 2007. december 31-e után lép hatályba, a 9. EFA vagy a korábbi EFA-k egyenlegei, és az ezen EFA-k projektjeiből visszavont összegek terhére a 2007. december 31. és a 10. EFA hatályba lépésének dátuma közötti időszakban tehető kötelezettségvállalás, kizárólag az EU igazgatás működési képességének fenntartása és a 10. EFA hatálybalépéséig működő projektek fenntartásával járó folyó költségek fedezése céljából.

4. A 9. EFA belső megállapodás 9. cikkével összhangban az EFA-előirányzatokból származó kamatbevételt a 9. EFA erőforrásainak végrehajtásához kapcsolódó költségek fedezésére fordítják a 10. EFA hatályba lépéséig, ezt követően a 10. EFA belső megállapodás 6. cikkében foglaltak szerint az EFA-hoz kapcsolódó támogatási kiadások fedezésére.

2. cikk

(1) Az időpont, melyen túl az Európai Beruházási Bank (EBB) által igazgatott kamattámogatás – melyen keresztül a beruházási eszköz összegeit kedvező feltételek mellett bocsátják rendelkezésre – terhére nem tehető kötelezettségvállalás, 2007. december 31., vagy a 10. EFA hatályba lépésének dátuma, attól függően, hogy a két időpont közül melyik a későbbi. Ez az időpont szükség esetén felülvizsgálható.

(2) Az EBB által igazgatott beruházási eszköz finanszírozására szánt összegek fel nem használt egyenlegei és visszatérítései – a kapcsolódó kamattámogatások kivételével – átcsoportosításra kerülnek a 10. EFA-ba és továbbra is a beruházási eszköz számára maradnak elkülönítve.”

Kelt Brüsszelben, […]-án/-én.

a tagállamok kormányai nevében

az elnök

[1] HL L 317., 2000.12.15., 355.o.

[2] HL L 156., 2005.6.18., 19.o.

[3] HL L 247., 2006.9.9., 22.o.

[4] HL L 247., 2006.9.9., 32.o.

[5] HL L 317., 2000.12.15., 3.o.

[6] HL L 209., 2005.8.11., 27.o.

[7] HL L 314., 2001.11.30., 1. o., amelyet a 2007. március 19-i 2007/249/EK tanácsi határozat (HL L 109., 2007.4.26., 33. o.) módosított.

[8] HL L 317., 2000.12.15., 355.o.

[9] HL L 247., 2006.9.9., 32.o.

[10] HL L 156., 2005.6.18., 19.o.

[11] Ib melléklet az AKCS-EK Miniszterek Tanácsának 2006. június 2-i 1/2006 határozatának melléklete szerint, HL L 247., 2006.9.9. 22.o.